MESTSKÁ ČASŤ BRATISLAVA-NOVÉ MESTO 

Materiál na rokovanie
miestneho zastupiteľstva
03.06.2014

Informácia

 o príprave Kultúrneho leta 2014 v mestskej časti Bratislava – Nové Mesto

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Predkladá:
Mgr. Marek Tettinger
vedúci Útvar komunikácie, kultúry,
športu, mládeže a voľného času

Spracovateľ:                                                                           Materiál obsahuje:
Ing. Tomáš Hanulík                                                            
referent útvaru komunikácie, kultúry                                         
športu, mládeže a voľného času			                1. Text materiálu 

KULTÚRNE LETO 2014

Kultúrne leto 2014 v Novom Meste sme navrhovali tak, aby programová skladba zodpovedala požiadavkám na kultúrne vyžitie a zábavu rôznych skupín obyvateľstva – či už podľa veku, vkusu alebo záujmov. Primárnym cieľom bude dostať letné podujatia čo najbližšie k obyvateľom a „zasiahnuť“ programom Kultúrneho leta 2014 čo najširšie našu mestskú časť. Prirodzeným centrom bude ako už tradične areál prírodného kúpaliska Kuchajda, program však bude situovaný aj do ďalších obľúbených miest – park na Račianskom mýte, Partizánska lúka a ďalšie lokality MČ Bratislava - Nové Mesto.

Propagácia

Podujatia Kultúrneho leta 2014 budú priebežne promované prostredníctvom rôznych komunikačných kanálov. Využijeme tradičné formáty (letáky, plagáty, bannery, internetová stránka MČ BA NM www.banm.sk, časopis Hlas Nového Mesta),  propagáciu prostredníctvom veľkoplošnej reklamy (bannery na začiatok a záver Kultúrneho leta 2014, plagáty v MHD). Informácie, reportáže aj pozvánky na podujatia Kultúrneho leta 2014 prinesie TV Bratislava. Prostredníctvom tlačových správ sa informácie o Kultúrnom lete dostanú aj do celoplošných médií. 
Kultúrne leto budeme propagovať aj prostredníctvom sociálnej siete Facebook. Avíza a pozvánky na naše podujatia budú v bratislavských časopisoch (inBA, Kam v Bratislave, 
letný magazín City Life).

Otvorenie Kultúrneho leta 2014

Otvorenie Kultúrneho leta už tradične patrí k najväčším podujatiam roka v Novom Meste, tento rok sa bude konať na Kuchajde v sobotu 21. júna 2014. Program pripravujeme tak, aby uspokojil čo najširšiu skupinu ľudí – zábavné detské dopoludnie, detské predstavenia, ľudová hudba, latino tance atď. Hlavnými ťahákmi popoludnia budú populárne skupiny/interpreti. V programe opäť nebude chýbať tradičné zapálenie vatry po zotmení, pri ktorej bude hrať country kapela. Otvorenie Kultúrneho leta 2014 zavŕši laserová šou. Zo skúseností z uplynulých ročníkov sa dá predpokladať, že otvorenie Kultúrneho leta opäť pritiahne do areálu Kuchajdy tisíce návštevníkov. 

Novomestská promenáda.

Aj tento rok plánujeme využiť osvedčený formát víkendových promenádnych koncertov v  parku na Račianskom mýte (dychová hudba). 

Sobotné koncerty na Kuchajde.
 
Počas sobotňajších koncertov – v čase od 18,00 - 20,00 hod. – na Kuchajde sa budeme snažiť zachovať multižánrovosť, aby si na svoje prišli rôzne skupiny obyvateľov. Postupne by sa v amfiteátri mali predstaviť protagonisti country hudby, jazzu, popu, rockovej scény, muzikálu či operety. 

Tanečné Kultúrne leto.

Pre milovníkov tanca bude opäť v ponuke Tanečné Kultúrne leto 2014 v Stredisku kultúry na Vajnorskej 21. Tanečné podujatia budú dramaturgicky organizované ako  Čaje o piatej – pri živej hudbe.   

Letné kino na Kuchajde.
 
Letné kino sa už stalo pevnou súčasťou akcií Kultúrneho leta a jeho popularita rastie. Premietať sa bude tradične v amfiteátri Kuchajdy (v júli od 21,30 hod., v auguste od 20,30 hod. kvôli skoršiemu stmievaniu sa). Výber filmov, ktoré sa budú premietať, sa uskutoční internetovým hlasovaním na špecializovanej stránke kino.nakuchajde.sk. Aj tento rok bud ambíciou obohatiť filmové večery návštevou/diskusiou so známymi hercov.

Športové a pohybové aktivity.

Počas leta 2014 budeme venovať pozornosť aj športovým a pohybovým aktivitám. Vrátime sa k formátu detských nedieľ na Partizánskej lúke, pôjde opäť o tematické súťažno-zábavné nedeľné popoludnie spojené s detskými tvorivými dielňami.
Letné aktivity s možnosťou denného športovania sa budú konať aj v Školak-klube na Riazanskej ulici.
Už etablovanou akciou so silnou komunitou je Joga na Kuchajde, ktorú plánujeme organizovať 2-krát týždenne.  
Finančne aj organizačne by sme radi už tretí rok po sebe podporili finálový pretek prestížneho župného pohára v cyklistike Kellys Green bike Tour. Toto podujatie má aj charitatívny aspekt, časť z vybraného štartovného od účastníkov tak ako vlani bude venovaná na podporu onkologicky chorých detí.

Záver Kultúrneho leta 2014.

Záver Kultúrneho leta 2014 bude začiatkom septembra opäť spojený s novomestskými hodami, ktoré sa začnú už v piatok (nebude chýbať ľudová zábava, hodový sprievod, viazanie hroznového venca...). Druhý deň (sobota) na Kuchajde  bude patriť športu a detským súťažiam, vrcholom bude hlavný kultúrny program, v rámci ktorého vystúpia známe skupiny/interpreti, folklórne súbory či tanečné skupiny.